زاناں راجی زبان استاد لوٹ ایت؟
ندکار: ابدلستار بُگٹی
توری اے گپ ءَ کسے منّ ایت یا مہ منّ ایت اے آئی جِند ءِ جیڑھے البت اے وَ راستی یے کہ ھر کارے ءِ پیلو کنگ ءَ واھگ ءُ واھشتے لوٹ ایت، بزاں زور تو کس ءَ یک کارے ءِ شریں وڑے ءَ سرجم کنگ ءَ بے وس کُت نہ کن ئے۔ اے منی جِند ءِ وَ نا، بلکیں ماں چاگِردی ءَ اے وڑیں بے کساس کُتہکاری مارا گِندگ بنت انچوشکہ ما وَ گِند ایں کہ بریں بریں بزگیں لوگ ءِ زھگ ماں وانگجاھاں باز جْوان وان اَنت ءُ پد ءَ آسودگ بنت۔ ما دلگوش بِہ بَہ ایں کہ اے ھما زھگ اَنت کہ ایشاں ناں کہ چَہ لوگاں ورگ ءُ وانگ ءَ جْوانیں زرّ ءُ بُنکی آسراتی یے بوتگ ءُ نیکہ پہ وانگ ءُ دربرگ ءَ دِیریں شھرانی شھدربرجاہ ءُ مزن شھدربرجاھانی بُنگیجی (ایڈمیش) ءُ وابجاھانی (ھوسٹل) پِیس، روگ ءُ آیگ ءِ باڑو بوتگ اَنت بلے انگت ایشاں شپ داں روچ کلاسانی گِرگ ءُ یکے وت وانگ(سیلپ اسٹیڈی) ءِ برکت ءَ وتی وانگ برجاہ داشتگ ءُ چکاساں سوبین بیتگ اَنت۔
دومی نیمگ ءَ چَہ میر ءُ نوابانی آسودگیں لوگاں ما اے وڑیں زھگ ھم باز گِندگ ءَ ایں آ گوں وتی موٹلاں وانگجاھاں کاینت، شَریں گُداں گور کن اَنت ءُ ٹش پشیں داب ءَ وڑ وڑیں ورگاں ور اَنت، توری وانگجاھانی پِیس بِہ بنت توری گُد، پوشاک ءُ گِرانبھائیں گْوانکو یا دگہ وانگ ءِ سامانے زورگی بیت آیاں مُدام بے کساسیں آسراتی ھست انت بلے گوں واھگ ءُ واھشت ءَ نہ وان انت بلکیں جنّک ءُ دوستدارانی رند ءَ تچان اَنت یا تو گْوش ئے انچوش زانگ بیت کہ وانگ پہ آیاں سزایے ءُ آ لوٹ اَنت کہ مُدام آیش ءِ موج ملار بہ بنت پمیشکا ما گْوش ایں کہ داں وھدیکہ بنی آدم ءِ تہ ءَ کار ءِ شِست، مول ءُ مُراد ءِ مارشت ودی نہ بنت بنی آدم کار ءَ گوں دل ءَ نہ کنت انچوشکہ اگاں یک نودربرے داں وھدیکہ کہ آئی ءِ تہ ءَ وانگ ءُ زانگ ءِ واھشت مہ بیت آ ھچبر نہ وان ایت توری تو آئی ءَ ھُمک روچ وانگجاہ دیم دے ئے یا توری بیگاہ ءِ ساھت ءَ ٹیوشن ءَ ھم دیم ئِے بِہ دے ئے یا توری چہ لوگ ءَ کش ءُ دگہ شھرے ءَ پہ وانگ ءَ دیم ئِے بہ دے ئے آ ھچبر گوں دل ءَ نہ وان ایت، اگاں نودربر ءِ تہ ءَ نہ وانگ ءِ ویروس انت گُڑا ھچبر نہ وان ایت اگاں وانگ ءِ ویروس ھست اِنت ئِے گُڑا وت دربرگ ءِ جُھد کنت ءُ زیت بَلد بیت بزاں بنی آدم ءِ اولی استاد آئی جِند ءِ واھشت ءُ باھند اِنت کہ آئی ءَ دیمروی دنت بزاں ایوک ءَ ھما باھندیں نودربر وان اَنت ءُ چیزے دربر اَنت کہ آیاں پہ وانگ ءُ زانگ ءَ ھُبّ ھست۔
نی من وتی نبشتانک ءِ بُنگپّ ءِ سر ءَ کایان ءُ راجی زبان ءُ راج ءِ ورناھانی بابت ءَ لھتیں سرپدی دے آں کہ یک نیمگے ءَ بلوچ راجی زبان بلوچی ءَ پارسی، ھندی ءُ سندھی وڑیں زورانسریں زباناں بے کساس زیانی داتگ ءُ دیگ ءَ اَنت چی ءَ کہ اے زبان بلوچ راج ءِ پدریچ ءَ زورانسری ماں وانگجاہ، شھدربرجاہ ءُ مزن شھدربرجاہ وانینگ بیگ ءَ اِنت دومی اے زباناں روتاک ءُ بازیں گِندگُش وڑیں ھر ڈولیں بُنکی آسراتی ھم ھست انت کہ بلوچ راج ھم ایشانی وانگ ءُ چارگ ءَ بے وس اِنت چریشی ءَ راجی زبان ءِ زگریں گال گار بِیان انت اے آکبت ءَ راج ءِ پارسی ءُ ھندی ءِ سان گپتگیں ورنائیں پدریچ وتی گُپتاری ءَ درآمدیگیں گالاں کار اَنت دومی نیمگ ءَ بلوچی ءَ اے وڑیں آسراتی نہ بوتگ انچوشکہ زیردستیں راجاں اے وڑیں ھک دیگ نہ بنت۔ بژن انت ءُ انچوشکہ ما گِند ایں، مرچی ھر بلوچ ءَ وڑ وڑیں موڈل ءُ گِرانبھائیں گْوانکو دست ءَ انت بلے بلاھیں ھیرانی ءِ گپ وَ ایش انت کہ آسودگیں لوگانی گونڈوئیں زھگاں ھم گِرانبھائیں گْوانکو دست ءَ اَنت ءُ ھمے زھگ شپ داں روچ ماں گْوانکواں چَہ پَپجی، سِنوکر ءُ دگہ گیمانی لیباں وتی گِرانبھائیں وھد ءَ زیان کنگ ءَ انت، بزاں راج ءِ تہ ءَ انچیں کسانیں سرپدی اوں نیست اِنت کہ ما وتی گْوانکوانی لاپ ءَ بلوچی کلیتاک ءُ بزانت بلد ءَ ایرگیج بہ کن این ءُ وتی دزھُورکی ءِ وھد ءَ وتی راجی زبان ءَ بہ وان ایں۔
باید انت ما بلوچ راج وتی راجی زبان ءِ وانگ ءَ ھیل گِر ایں۔ چوناھیگا بلوچی وَ بلوچ راج ءِ ماتی زبان اِنت پمیشکا چہ دوئیں نیمگاں، رودرآتک ءُ روایرشُتی بلوچستان ءِ لس مھلوک ابرمی وتی راجی زبان ءِ وانگ ءَ وَ ونت کت کنت البت نبیسّگ ءَ کمیں وھد لوٹ ایت۔ مرچاں توری پیسبُک بہ بیت یا توری وٹس ایپ بہ بیت بزاں چہ دامگ ءَ بے کساس بلوچی درونت دست کپ ایت اگاں بلوچ راج بلوچی درونتاں شَر بہ وان اَنت ءُ رند ءَ چہ تندجاھاں بلوچی نبشتانک، آزمانک ءُ دگہ وانگیاں ھمے داب ءَ بِہ وان اَنت کہ آ وت استادے ءُ چہ نبشتانک ءُ آزمانکانی گالرِداں انچو ھورت بہ ون ایت کہ سْیاھگ ءِ رَدیاں چارگ ءَ انت گُڑا زیت راجی زبان ءَ دربارت۔
ھمے ڈول ءَ بلوچی نبشتانکانی وانگ ءِ ھیل گِرگ ءَ رند گُڑا نبشتہ کاری ءِ پِڑ ءَ ھم بیا اَنت ءُ وتی نبشتانکاں وت سَے ءُ چار رند چمشانک بہ دے اَنت ءُ آیانی ردیاں وت بہ کش انت۔ اے گپ ءَ مارا دلگران بوگ نہ لوٹ ایت ایوک ءَ ماں بلوچی نبشتہ کاری ءَ ردی بنت بلکیں ردی وَ ھر زبان ءِ نبشتہ کاری ءَ بنت ءُ گیدی ءِ بلاھیں بلاھیں ندکار وتی نبیستگیناں سَے چار رند ءَ وت وان اَنت ءُ وتی دریاں وت راست کن اَنت پد ءَ نبشتانک، آزمانک ءُ وانگیاں چاپ کن اَنت بزاں ما اشتاپ مہ کن ایں بلکیں ھر کار ءَ گوں تاھیر ءَ پیلو کن ایں۔البت بلوچ چاگِردی ءِ تہ ءَ انگت باز جْوانیں زبان دوست ءُ راجی زبان ءِ جُھدکار وَ ھست انت کہ شُمئے ھزمت ءَ مُدام ساڑی اَنت اگاں کَسے وتی نبشتانک ءُ آزمانکے ءَ دو رند ءَ چمشانکے ءَ رند، استادے ءِ نیمگ ءَ راہ بہ دنت کہ راست ئِے کنت گُڑا ھر بلوچے اے کار ءَ گوں دل کنت چی ءَ کہ اے مئے تیوگیں بلوچانی راجی زمہ واری انت کہ ما وتی راج ءِ نودربراں کُمک بہ کن ایں۔
باید انت ما بلوچ راج وتی لوگ مردماں، ھاسکن زھگاں راجی زبان ءِ وانگ ءُ نبیسّگ ءِ بابت ءَ سرپدی ءُ سکین بہ دے ایں کہ ما وتی دزھُورکی ءَ راجی زبان ءَ بہ وان ایں، گْوانکواں پہ راجی زبان ءِ دیمروی ءَ جْوان کارمرز بہ کن ایں نیکہ گوں بے سیتیں گیماں وتی گِرانبھائیں وھد ءَ زیان بہ کن ایں بلکیں ماں بلوچی ءَ تب ھروھد ءِ ھال ءُ اھوالاں، بلوچی نبشتانک، آزمانک، بلوچی وانگی ءُ بلوچی درونتاں وت بہ وان این ءُ دیم ءَ ھم شنگ کن ایں ءُ مُدام بلوچی وانگ ءُ نبیسّگ ءَ وھد بہ کش ایں کہ راجانی راجی پجّار وَ زبان اَنت۔
بلوچ شالا مُدام میزران ءُ زندگ بات اَنت۔ بلوچی شالا بے کساسیں دیمرویاں سر بات۔ شالا انچوش بہ بات۔